MT Il-Ġurnal Uffiċjali tal-Unjoni Ewropea C 30/15

Rapport Finali tal-Uffiċjal tas-Smigħ (1) fil-każ COMP/38.636 – Rambus

2010/C 30/08

L-abbozz tad-Deċiżjoni jagħti lok għall-osservazzjonijiet li ġejjin:

1. L-Isfond tal-każ

L-abbozz tad-deċiżjoni taħt l-Artikolu 9 tar-Regolament (KE) Nru 1/2003 jikkonċerna ċerti prattiki ta’ Rambus, kumpanija tal-Istati Uniti tal-Amerika li tfassal, tiżviluppa u tilliċenzja teknoloġiji għal konnessjoni ta’ ċippa bi frekwenza għolja għal kompjuters, prodotti elettroniċi tal-konsumatur u prodotti tal-komunikazzjoni. L-allegazzjonijiet jikkonċernaw, partikolarment, l-iddikjarar ta’ drittijiet finanzjarji abbużivi potenzjali għall-użu ta’ ċerti privattivi għal ċipep ta’ “Memorja Dinamika b’Aċċess Każwali” (“DRAM”) wara allegata mġiba qarrieqa intenzjonata fil-kuntest tal-proċess tat-twaqqif ta’ standards li jikkonsisti fin-nuqqas tal-iżvelar tal-eżistenza ta’privattivi u applikazzjonijiet għal privattiv li aktar tard ikun ġie allegat li ġew miksura mill-istandard adottat. Il-Kummissjoni waslet għall-konklużjoni preliminari li dawn il-prattiki jistgħu jikkostitwixxu abbuż ta’ pożizzjoni dominanti taħt l-Artikolu 82 tal-KE.

2. Il-valutazzjoni preliminari u l-proċedura li jmiss

Il-każ joriġina minn ilment konġunt imressaq mill-kumpaniji Infineon (il-Ġermanja) u Hynix (il-Korea t’Isfel) fit-18 ta’ Diċembru 2002, skont l-Artikolu 3 tar-Regolament tal-Kunsill Nru 17. Infineon irtirat l-ilment tagħha fil-5 ta’ April 2005, b’riżultat ta’ ftehim privat ma’ Rambus.

Rambus irċeviet verżjoni mhux kunfidenzjali tal-ilment fit-28 ta’ Lulju 2003 u provdiet kummenti dwar dan fit-8 ta’ Ottubru 2003.

Fis-27 ta’ Lulju 2007 il-Kummissjoni ħarġet Dikjarazzjoni ta’ Oġġezzjonijiet (“DO”), li tikkostitwixxi valutazzjoni preliminari taħt l-Artikolu 9(1) tar-Regolament (KE) Nru 1/2003, u Rambus rċevietha fit-30 ta’ Lulju 2007. Fl-10 ta’ Awwissu 2007 Rambus ingħatalha aċċess għal-fajl.

Wara talba speċifika minn Rambus, approvajt estensjoni lil Rambus biex twieġeb għad-DO sal-31 ta’ Ottubru 2007. Rambus wieġbet għad-DO fiż-żmien debitu.

Bosta kumpaniji talbu biex jiġu ammessi għall-proċediment bħala partijiet terzi interessati. Bi tweġiba għal din it-talba, aċċettajt lil IBM, Hewlett Packard u Micron Technology, Inc. fil-5 ta’ Settembru 2007; Cray Inc. fis-17 ta’ Settembru 2007; u Samsung Electronics Corp. u BT Group PLC fis-17 ta’ Ottubru 2007 u fil-25 ta’ Ottubru 2007, rispettivament. Dawn il-partijiet kollha talbu u rċevew verżjoni mhux kunfidenzjali tad-DO. Cray Inc., Hewlett Packard, IBM u Hynix provdew kummenti bil-miktub dwar il-verżjoni matul ix-xahar ta’ Ottubru 2007.

Fuq talba ta’ Rambus, fl-4 u fil-5 ta’ Diċembru 2007 saret udjenza orali, bil-parteċipazzjoni ta’ ħames partijiet terzi interessati (Cray Inc., Hynix, IBM, Micron Technology, Inc., u Samsung Electronics Corp.) u ta’ rappreżentant tal-Kummissjoni Federali tal-Kummerċ li attenda bħala osservatur.

Fit-23 ta’ Frar 2009, il-Kummissjoni notifikat lil Rambus b’Ittra tal-Fatti li permezz tagħha l-kumpanija ġiet informata: (i) kif il-Kummisjoni tista' tuża ċerti dokumenti li diġà jinsabu f’idejn Rambus; (ii) dwar evidenza addizzjonali miġbura u kif din tista' tiġi użata mill-Kummissjoni f’Deċiżjoni possibbli taħt l-Artikolu 82. L-evidenza msemmija fl-Ittra tal-Fatti ġiet provduta minn Rambus f’CD-ROM magħluq. Rambus ressqet l-osservazzjonijiet tagħha dwar l-Ittra tal-Fatti fit-30 ta’ Marzu 2009.

3. Sottomissjoni ta' impenji u investigazzjoni tas-suq

Fit-8 ta’ Ġunju 2009 Rambus ressqet impenji (l-“Impenji”) lill-Kummissjoni bi tweġiba tal-oġġezzjonijiet mqajjma mid-DO, għalkemm li hi ddikjarat li ma qablitx mar-riżultati preliminari tal-Kummissjoni.

Fit-12 ta’ Ġunju 2009, il-Kummissjoni ppubblikat avviz fil-Ġurnal Uffiċjali tal-Unjoni Ewropea skont l-Artikolu 27(4) tar-Regolament (KE) Nru 1/2003 li jagħti taqsira tal-każ kif ukoll tal-Impenji u jistieden lill-partijiet terzi interessati biex iressqu l-osservazzjonijiet tagħhom fi żmien xahar. Fit-23 ta’ Lulju 2009, il-Kummissjoni kkomunikat lil Rambus l-osservazzjonijiet li wasslu mill-partijiet terzi interessati wara l-pubblikazzjoni tal-Avviż Fl-14 ta’ Awwissu 2009, Rambus ressqet proposta riveduta tal-impenji.

4. L-aċċess għall-fajl u għall-investigazzjoni tas-suq

L-aċċess għal-fajl ġie approvat inizjalment lil Rambus wara l-kwistjoni tad-DO. Barra minn hekk, wara l-kwistjoni tal-Ittra tal-Fatti, Rambus ingħatalha aċċess għall-evidenza msemmija ġo fih. Wara l-investigazzjoni tas-suq, Rambus ġiet ukoll ipprovduta b’verżjonijiet mhux kunfidenzjali tal-osservazzjonijiet kollha li wasslu bi tweġiba għall-investigazzjoni tas-suq.

Bl-ittra tagħha tat-2 ta’ Marzu 2009, Rambus ilmentat li ma ngħatalhiex aċċess sħiħ għall-fajl tal-Ittra tal-Fatti u li ma rċevietx lista sħiħa tad-dokumenti fil-fajl. Barra minn hekk, Rambus ressqet ilmenti proċedurali oħrajn, inkluża partikolarment l-allegata klassifikazzjoni żbaljata ta' ċerti sottomissjonijiet ta' partijiet terzi bħala “sottomissjonijiet spontanji” u l-esklużjoni mill-fajl ta’ ċertu evidenza li teskludi l-ħtija. Wara l-konsultazzjoni mas-servizz relevanti fid-DĠ għall-Kompetizzjoni, ikkonkludejt li Rambus irċeviet id-dokumenti sostantivi kollha, barra dokument wieħed li ġie eskluż bi żball mill-fajl u sussegwentement provdut minn Rambus fil-11 ta’ Marzu 2009 flimkien ma’ lista sħiħa tal-fajl wara l-Ittra tal-Fatti. Rigward l-oġġezzjonijiet l-oħra mqajjma minn Rambus, ikkunsidrajthom bħala sostanzjalment mhux fondati u għalhekk ġew rifjutati.

Fil-31 ta’ Awwissu 2009, Rambus ressqet dikjarazzjoni lill-Kummissjoni fejn irrikonoxxiet li Rambus ngħatalha biżżejjed aċċess għall-informazzjoni li hi kkunsidrat meħtieġa biex tipproponi impenji biex tindirizza t-tħassib espress mill-Kummissjoni.

5. Konklużjoni

Nikkonkludi li d-drittijiet tal-partijiet li jinstemgħu ġew rispettati f'dan il-każ.

Brussell, id-29 ta’ Settembru 2009 Karen WILLIAMS

(1) Skont l-Artikoli 15 u 16 tad-Deċiżjoni tal-Kummissjoni 2001/462/KE, KEFA tat-23 ta' Mejju 2001 dwar it-termini ta’ riferenza ta’ uffiċjali tas-seduta f’ċerti proċeduri dwar il-kompetizzjoni – ĠU L 162, 19.6.2001, p. 21.